open-index/open-wikipedia-markdown huggingface dataset:
ראובן פיינשטיין

הרב **שלום ראובן פיינשטיין** (נולד באוגוסט 1937) הוא פוסק הלכה וראש ישיבה אמריקאי-אורתודוקסי. בנו של הרב משה פיינשטיין. משמש ראש ישיבת סטטן איילנד, שלוחת מתיבתא תפארת ירושלים בסטטן איילנד.

## ביוגרפיה
נולד בארצות הברית, הצעיר מארבעת ילדיהם של הרבנית שימה והרב משה פיינשטיין והיחיד מביניהם שנולד לאחר שהיגרו לארצות הברית מרוסיה.

הוא למד אצל אביו ובמוסדות לימוד אורתודוקסים אחרים בארצות הברית ובשנת 1966, ה'תשכ"ו, חבר לאביו בהקמת ישיבת סטטן איילנד. מאז הוא מכהן כראש הישיבה שם, שהיא שלוחת מתיבתא תפארת ירושלים. בראש הקמפוס הישן של הישיבה עמד עד לפטירתו אחיו הגדול, הרב דוד פיינשטיין.

הרב פיינשטיין מצוטט רבות כמקור למסורות פסיקה הלכתית בשם אביו שהיה נחשב לאחד מגדולי פוסקי ההלכה החרדים לאחר השואה, בארצות הברית ובעולם כולו. הקים יחד עם אחיו וגיסו הרב משה דוד טנדלר זכרונם לברכה, את המכון המוציא לאור את כתבי אביו: "אגרות משה", "דברות משה" ו"דרש משה". חיבר את הספר "פרקי שלום" על פרקי אבות.

הרב פיינשטיין פעיל בתחום הגיור וההקפדה על גיור אורתודוקסי כשר בארצות הברית ובעולם, במסגרת פעילותו זו כיהן כנשיא ועד ההלכה של ארגון "נצח משפחת ישראל" עד סגירתו, ומאז 2011 הוא נשיא ועד ההלכה של ארגון "תפארת בית ישראל".

## חיים אישיים

הרב פיינשטיין היה נשוי לחוה שרה (שילה). ביולי 2018 עברו שניהם תאונת דרכים קשה, בה נספתה אשתו לאחר שבועיים, ב-8 אוגוסט.

## קישורים חיצוניים
* 
* 

## הערות שוליים

קטגוריה:ניו יורק: רבנים
ראובן
קטגוריה:רבנים אורתודוקסים
קטגוריה:ראשי ישיבה אמריקאים
קטגוריה:אמריקאים שנולדו ב-1937
הבה נרימה

**הָבָה נָרִימָה** הוא שמו הנפוץ של שיר לחג החנוכה מאת לוין קיפניס. את השיר כתב קיפניס בשנת תרצ"ו (1936), והוא העניק לו את השם "**חג הניצחון**". השיר הוא חלק ממחזה לילדים בשם זה.

## היסטוריה
השיר נכתב לצלילי קטע מפורסם מהאורטוריה "יהודה המכבי" (1745) שהלחין גאורג פרידריך הנדל למילים של האנגלי תומאס מורל, בשם "See the conquering hero comes". התרגום הראשון לעברית של קטע זה, מאת אהרן אשמן, נקרא "הנה הוא בא". ב"הבה נרימה" חיבר קיפניס מילים חדשות לשיר זה, שהקשרן, כמו נושא הקטע המקורי מן האורטוריה, הוא המכבים.

יש הרואים במילות השיר, שבהן לא מוזכר אלוהים, סימן להכחשת החלק הנסי בסיפורו של חג החנוכה (כבשירי חנוכה פופולריים נוספים כגון "אנו נושאים לפידים" בין השאר). צד נוסף שיש הרואים בשיר זה הוא ההקבלה בין המכבים אז לגבורת ישראל בימי העלייה והחלוצים.

לאורך השנים הושר השיר פעמים רבות (בין השאר בוצע השיר על ידי ערן צור, ועל ידי חני נחמיאס ועוזי חיטמן), והוא אחד משירי החנוכה הפופולריים ביותר.

## בתרבות
* במחזמר שמועלה בפרק "דמי החנוכה של פינגי", בתוכנית "פרפר נחמד", השורות הראשונות של יהודה המקבי (בגילומו של אריאל זילבר) מושרות לפי המנגינה של "הבה נרימה".

## קישורים חיצוניים

* 
* הבה נרימה, באתר שירונט
* 
* 

## הערות שוליים

קטגוריה:שירי חנוכה
קטגוריה:שירי לוין קיפניס
קטגוריה:שירי 1936
ג'יהאדיזם

**ג'יהאדיזם** היא אידאולוגיה אסלאמיסטית הדוגלת בשימוש באלימות על מנת להקים מדינה אסלאמית או להקים מחדש ח'ליפות. המונח "ג'יהאדיזם" הוא נאולוגיזם שמקורו במונח "ג'יהאד", זאת על אף שהמונח ג'יהאד לא דוגל בהכרח בשימוש באלימות או פתיחת מלחמה. מצד שני, הג'יהאדיזם קשור בבירור לפעולה אלימה, נעשה כיום גם שימוש במונח ביחס לאימפריות איסלמיות שונות בהיסטוריה, כמו הח'ליפות של בית אומיה והאימפריה העות'מאנית, אשר פעלו באופן נרחב נגד מדינות לא מוסלמיות בשם הג'יהאד.

שורשיו של הג'יהאדיזם המודרני הוא בעיקר בהתפתחויות האידאולוגיות שאירעו בסוף המאה ה-19 ובתחילת המאה ה-20, אשר התפתחו לאידאולוגיות אסלאמיסטיות במהלך המאה ה-20 והמאה ה-21. האידאולוגים הג'יהאדיסטים דמיינו את הג'יהאד כ"מאבק מהפכני" נגד הסדר הבינלאומי החילוני במטרה לאחד את העולם המוסלמי תחת "שלטון האל". ארגוני המתנדבים האיסלאמיסטיים שהשתתפו במלחמה מלחמת אפגניסטן-ברית המועצות בין 1979 ל-1989 חיזקו את עליית הג'יהאדיזם, אשר המשיך להתפשט בעולם במהלך סכסוכים מזוינים שונים לאורך שנות ה-90 והעשור הראשון של המאה ה-21.

ג'יהאדיזם אשר ממוקד יותר בזירה הבינלאומית במסגרת מאמץ פאן-אסלאמי מכונה גם בשם **ג'יהאדיזם עולמי**. ישנם מחקרים שמעידים על כך שעם עלייתו של ארגון דאעש מתנדבים מוסלמים שונים נסעו לסוריה ולעיראק ממדינות שונות בעולם המערבי ובמדינות בעלות רוב מוסלמי על מנת לקחת חלק בג'יהאדיזם העולמי.

## גלריית תמונות

קובץ:Jihadist_groups_overview.png|האזורים בעולם מהם פועלים הארגונים הג'יהאדיסטים ומידע לגבי הסטטוס שלהם בכל מיקום
קובץ:Flag_of_Jihad.svg|שמאל|וריאציה ג'יהאדיסטית של הדגל השחור אשר משמשת ארגונים איסלאמיסטיים שונים מסוף שנות ה-90 ואילך, אשר מכיל כיתוב בצבע לבן של השהאדה על גבי רקע שחור
קובץ:Hamid_Mir_interviewing_Osama_bin_Laden_and_Ayman_al-Zawahiri_2001.jpg|אוסאמה בן לאדן ואיימן א-זוואהירי מארגון אל-קאעדה אשר ביצע פיגועי טרור רבי היקף ברחבי העולם שהביאו למותם ולפציעתם של אלפי בני אדם
קובץ:Reagan_sitting_with_people_from_the_Afghanistan-Pakistan_region_in_February_1983.jpg|נשיא ארצות הברית רונלד רייגן במפגש בחדר הסגלגל עם מנהיגי המוג'אהדין האפגניסטני, 1983


## ראו גם
* ג'יהאד
** מלחמת קודש באסלאם
* קיצוניות אסלאמית
** טרור אסלאמי
** הדגל השחור של הג'יהאד
** תכפירי
* אסלאמיזם
* מוג'אהדין
* פנאטיות דתית
* סלפיה
** הג'יהאד הסלפי
** והאביה

## קישורים חיצוניים

## הערות שוליים

קטגוריה:טרור אסלאמי
בודפשט הונבד

**מועדון הכדורגל הונבד בודפשט** (בהונגרית: **Budapest Honvéd FC**), או בקיצור **הונבד**, הוא מועדון כדורגל הונגרי מהעיר בודפשט, המשחק בליגת המשנה ההונגרית. המועדון נקרא בעבר קישפשט הונבד.

## תארים
*ליגת העל ההונגרית: **14**
**1949/1950, 1950/1951, 1952/1953, 1954/1955, 1955/1956, 1979/1980, 1983/1984, 1984/1985, 1985/1986, 1987/1988, 1988/1989, 1990/1991, 1992/1993, 2016/2017
*הגביע ההונגרי: **8**
**1925/1926, 1964/1965, 1984/1985, 1988/1989, 1995/1996, 2006/2007, 2008/2009, 2019/2020
*גביע מיטרופה: **1**
**1959/1960

## כדורגלני עבר בולטים
*פרנץ פושקש
*שנדור קוצ'יש
*זולטן צ'יבור
*לאיוש טיכי
*גיולה גרושיץ'
*יוז'ף בוז'יק

## קישורים חיצוניים

*

## הערות שוליים

*
קטגוריה:קבוצות כדורגל הונגריות
קטגוריה:בודפשט: מועדוני כדורגל
קטגוריה:קבוצות כדורגל שהוקמו ב-1909
ברכת מחיה המתים

**ברכת מחיה המתים** היא ברכה שתיקנו חז"ל על הרואה את חברו החביב עליו, לאחר שעברו 12 חודשים מהפעם האחרונה שראה אותו. יש לברך ברכה זו בשם ומלכות.

## מקור הברכה וטעמה
מקור ברכה זו היא בתלמוד במסכת ברכות:  

וכך פסק בשולחן ערוך (אורח חיים רכה א) שיש לברך ברכה זו.

בטעם הברכה יש שכתבו, שכיון שעברו 12 חודשים, הרי עבר עליו ראש השנה, שבה האדם נידון לחיים או למות, וכיון שניצול ממיתה בראש השנה מברך עליו 'מחיה המתים'.

טעם נוסף כתבו בראשונים, משום שאמרו בתלמוד שלאחר 12 חודש המת משתכח מהלב, לכך מברך מחיה המתים.

## דיני הברכה
בראשונים מבואר שיש לברך ברכה זו דווקא על חבר שחביב עליו ביותר ושמח בראייתו. 

אף בשנה מעוברת, אין צריך שיעבור שנה, ודי ב12 חודשים.

אם שלח לו חברו מכתב בתוך 12 חודש, נחלקו הפוסקים אם צריך לברך, ובמשנה ברורה (סימן רכה) פסק שלא יברך שהרי ספק ברכות להקל.

## הברכה בימינו
בימינו המנהג שלא לברך ברכה זו, בטעם הדבר כתבו באחרונים מספר טעמים.

יש שכתבו שמאחר והתקשורת בימינו מצויה ונגישה לכל אחד, מסתבר הדבר שאם היה קורה לחברו דבר מה היה מודיעו, ואם כן כיוון שלא הודיעו, הרי זה כאילו הודיעו שלא אירע לו דבר.

טעם נוסף כתבו באחרונים, שיש לחשוש שיברך ברכה לבטלה, כגון על חברו שאינו חביב עליו כל כך, כדי שלא ידע חברו שאינו חביב עליו.

## ראו גם
* ברכת שהחיינו

## הערות שוליים

קטגוריה:ברכות
קטגוריה:ברכות הראייה
ירד לואיס דה יר

הברון **ירד לואיס דה יר מפינספנג** (בשוודית: **Gerhard Louis De Geer af Finspång**, ידוע גם כ**לואיס דה יר**; 27 בנובמבר 1854 – 25 בפברואר 1935) היה פוליטיקאי שוודי שכיהן כחבר הריקסדאג (הפרלמנט השוודי) בין השנים 1901 – 1914, כמושל נפת קריסטיאנסאד בין השנים 1905 – 1923 וכראש ממשלת שוודיה מאוקטובר 1920 ועד פברואר 1921.

## חייו
לואיס דה יר היה בנם של הברון וראש ממשלת שוודיה לשעבר, לואיס ירד דה יר ושל רעייתו, קרולינה וקטמייסטר. הוא נולד בעיר קריסטיאנסאד שבמחוז סקונה. לאחר שסיים את לימודי המשפטים באוניברסיטת אופסלה, הוא נכנס לעולם הפוליטי. הוא היה חבר הבית העליון של הריקסדאג כנציג נפת קריסטיאנסאד בין השנים 1901 – 1914 ובין השנים 1905 – 1923 הוא שימש כמושל הנפה. בראשית דרכו היה דה יר ליברל מתון, אך בהמשך הוא היה לחבר במפלגת המיעוט בבית העליון. עם הקמתה של המפלגה הליברלית ב-1912 הוא הצטרף אליה. ב-1914 הוא פרש מהמפלגה והיה לחבר פרלמנט עצמאי. בשנים הבאות הוא היה יושב ראש הוועדה שב-1919 העלתה את ההצעה להנהגת יום עבודה בן 8 שעות, מהלך שחיזק את קשריו עם הסוציאל-דמוקרטים.

ב-1920, לאחר הפסד בבחירות, ראש הממשלה המכהן, ילמאר ברנטין, התפטר מתפקידו, אך הוא עצר את תהליך החלפת הממשלה כדי לחסום את האפשרות של ממשלת ימין. המלך גוסטב החמישי התייעץ עם מנהיגי המפלגות על האפשרות של הקמת ממשלה שתהייה מבוססת על תמיכת המפלגות. מנהיגי האגף הימני מחו, אך הסוציאל-דמוקרטים תמכו בממשלת המעבר שמונתה על ידי המלך.

גוסטב החמישי מינה את דה יר לתפקיד ראש הממשלה שנשענה על קואליציה של הליברלים ושל השמרנים המתונים. הממשלה הייתה אמורה לכהן עד לבחירות שהיו אמורות להיערך באוקטובר 1921, הבחירות הראשונות בהן יושמה לראשונה בשוודיה זכות בחירה אוניברסלית.

ממשלתו של דה יר לא זכתה לתמיכת מפלגות השמאל ולא לתמיכת מפלגות הימין. כאשר נפלה בהצבעה הצעתו של שר האוצר, הנריק טם, להעלות את המיסוי על קפה, טם עצמו העמיד את עצמו להצבעת אי-אמון והתפטר מתפקידו. שלושה ימים לאחר מכן הלך דה יר בעקבותיו והתפטר גם הוא. התפטרותו של דה יר באה לאחר ששרי הממשלה האחרים ניסחו מכתב התפטרות משותף, בו הם דרשו מהמלך לבחור בינם לבין ראש הממשלה.

## משנתו הפוליטית
בראשית המאה ה-20 היה לואיס דה יר כל מה שפוליטיקאי היה צריך להיות: עשיר, ממשפחת אצולה ופקיד ממשל בכיר. אביו היה זה שיישם את הדמוקרטיה הייצוגית בשוודיה ב-1865 וכעת הוא היה זה שהעביר את העוצמה הפוליטית לידיהן של המפלגות עם קיומן של הבחירות הראשונות בהן יושמה זכות הצבעה אוניברסלית.

דה יר התנגד נחרצות לתוכניות להשאיר את האיחוד השוודי-נורווגי על מכונו בניגוד לרצונו של העם הנורווגי. בשאלת זכויות ההצבעה, הוא דגל בגישתה של המפלגה הליברלית להנהגת בחירות חופשיות. הוא היה תומך נלהב בקיומו של צבא חזק, שלא כמו מנהיג המפלגה הליברלית, קרל סטף.

דה יר היה דמות מתבודדת ומתונה. הן האגף השמאלי והן האגף הימני לא הביעו את תמיכתם בממשלתו. נהפוך הוא, שני האגפים הפוליטיים שאפו להציב את הממשלה כיריבתם בבחירות שנערכו בערוב ימיה של ממשלת דה יר.

## קישורים חיצוניים

קטגוריה:ראשי ממשלת שוודיה
קטגוריה:בוגרי אוניברסיטת אופסלה
קטגוריה:ילדי ראשי ממשלת שוודיה
קטגוריה:חברי הריקסדאג
קטגוריה:שוודים שנולדו ב-1854
קטגוריה:שוודים שנפטרו ב-1935
אלי לוי (איש תקשורת)

**אלי (אליהו) לוי** (נולד ב-16 באוגוסט 1975) הוא איש תקשורת ישראלי המשמש כתב ערוץ i24News. בעבר כיהן כדובר משטרת ישראל וקודם לכן, ככתב חדשות 13 בצפון.

## ביוגרפיה
בצעירותו, היה לוי שחקן כדורמים בתפקיד שוער ושימש כשוער השני של נבחרת ישראל בכדורמים.

לאחר שירותו הצבאי, החל לעבוד ככתב לענייני משטרה וספורט במקומונים של רשת שוקן בצפון. לאחר שנה מונה לכתב לענייני פלילים במקומון החיפאי "כלבו". בהמשך היה כתב ברדיו חיפה, כתב ב"עדשה מקומית", החדשות המקומיות של הטלוויזיה בכבלים, ושימש ככתב במעריב ו-nrg, המסקר את אזור הצפון. בפיגוע בצומת יגור היה יחד עם צוות השידור שלו על הצומת, והיה עד ראייה לפיגוע. צוות השידור שלו צילם את האוטובוס ופינוי הפצועים, זמן קצר לאחר פיצוץ המטען שנשא המחבל. לוי שימש גם ככתב בערוץ 2, ותקופה קצרה כדובר עיריית נשר.

בשנת 2010 החל לשמש ככתב באזור הצפון של ערוץ 10. שידורו החי הראשון היה זמן קצר לאחר שהצטרף לתחנה, ממוקדי השרפה בכרמל.

בשנת 2017 מונה, בנוסף לתפקידו, לשמש גם ככתב לענייני סביבה של הערוץ. ביום הזיכרון לחללי מערכות ישראל באותה שנה שודר סרט בבימויו של לוי, "ואליהו רק בן 19", המספר את סיפור חייו של דודו אליהו, שעל שמו הוא קרוי, שנפל בעת שירותו הצבאי בשנת 1969. עם מיזוג רשת וערוץ עשר המשיך לשדר בחדשות 13.

משנת 2013 ועד 2021 הגיש את תוכנית האקטואליה "זירה חופשית", המשודרת בכל יום שישי ברדיו חיפה, יחד עם העיתונאית ענבר דותן וקודם לכן, עם יוסי מזרחי.

ב-25 באפריל 2021 מונה לדובר משטרת ישראל וסגן ראש חטיבת הדוברות, והוענקה לו דרגת ניצב משנה. באוגוסט 2024, סיים את תפקידו במשטרה.

באוגוסט 2025 החל לשמש ככתב ערוץ i24News.

לוי נשוי ואב לשניים. מתגורר ברמת ישי.

### פרסים בהם זכה
*פרס חיפה לתקשורת ע"ש מרק ביאנו, על סיקור מלחמת לבנון השנייה 2006.
*פרס הרדיו בכנס אילת של אגודת העיתונאים בתל אביב, על תוכנית האקטואליה הטובה ביותר "זירה חופשית", יחד עם יוסי מזרחי, 2016.
* מגן הצדק החברתי מטעם עמותת יד עזר לחבר, על סיקור נושאים חברתיים, 2017.

## קישורים חיצוניים

* 
* 
* 

## הערות שוליים

קטגוריה:סגל ערוץ עשר
קטגוריה:סגל חדשות 13
קטגוריה:סגל מעריב
קטגוריה:כתבים פליליים
קטגוריה:כתבים ישראלים לענייני איכות הסביבה
קטגוריה:דוברי משטרת ישראל
קטגוריה:ניצבי-משנה במשטרת ישראל
קטגוריה:צמחונים ישראלים
קטגוריה:סגל nrg
קטגוריה:שחקני כדורמים ישראלים
קטגוריה:רמת ישי: אישים
קטגוריה:ישראלים שנולדו ב-1975
קטגוריה:זוכי פרס כנרת לתקשורת, חברה וסביבה
אלי שוקרון

**אלי שׁוּקְרוֹן** הוא ארכאולוג ישראלי המתמחה בארכאולוגיה של ירושלים, ומנהל פרויקטים מטעם רשות העתיקות. הוא גילה מספר ממצאים חשובים מהתקופה של בית המקדש השני בירושלים.

## קורות חיים
אלי שוקרון הוסמך על ידי המכון לארכאולוגיה באוניברסיטה העברית. בשנות ה-90 הוא החל את עבודתו בעיר דוד, וכיום הוא מנהל את החפירות במקום ונחשב לאחד המומחים בתחום.

## עבודתו המדעית
משנת 1995 ועד שנת 2010 חפר שוקרון ביחד עם הארכאולוג רוני רייך, חפירה מתמשכת בעיר דוד. חשובה במיוחד החפירה סמוך למעיין הגיחון, שחשפה חלקים בנויים וחצובים חדשים של מערכת המים הכנענית, זו המכונה מערכת פיר וורן. כך יכלו רייך ושוקרון להציע הבנה מחודשת, שונה בתכלית למה שהיה מקובל במחקר ביחס לאתר שהוא הנחפר ביותר בישראל. המסקנות החשובות שעלו בחפירה כוללות את העובדה שנמצא שהמעיין היה מבוצר במגדל גדל-מידות כבר בתקופת הברונזה התיכונה II. כן הבחינו שפיר וורן למעשה איננו חלק ממערכת המים, שכן בתקופת הברונזה התיכונה הפיר לא נראה לעין ולא היה כלל נגיש. תחת זאת חשפו בצד המעיין חציבה גדולה (המכונה הברכה החצובה), שבה נשאבו מי המעיין על ידי תושבי העיר.

בשנת 2004 שוקרון חשף יחד עם רייך את בריכת השילוח שמתקופת בית שני. התגלית פורסמה רשמית ב-9 באוגוסט 2005. הבריכה שימשה עבור יהודי העיר לצורכי ריפוי ולטקסים. בברית החדשה מצוינת הבריכה כמקום בו התרפא ישו באורח נס.

בשנת 2007 חשפו רייך ושוקרון את תעלת המים של ירושלים העתיקה  שניקזה את הביוב אל מחוץ לעיר. הפריטים שהתגלו במנהרה מאששים את סיפורו של יוסף בן מתתיהו על שימושם של יהודי במערכות הביוב לשם הימלטותם מהעיר הבוערת בשלביו המאוחרים של המצור על ירושלים. בין הממצאים היה מטבע נדיר של מחצית השקל, אותו נהגו לשקול לקופת בית המקדש. נכון להיום, רק שבעה מטבעות מסוג זה נמצאו בחפירות. חפץ נוסף שנמצא על ידו במקום הוא פעמון מזהב ששימש כתכשיט לבגד. ככל הנראה מדובר בפעמון שתלה על מעילו של הכהן הגדול. ממצא נוסף שהתגלה בחפירות הוא חרב מברזל באורך 60 ס"מ הנתונה בתוך נדן מעור. החרב כנראה הייתה שייכת ללגיונר רומי. החפירות בתעלה טרם הסתיימו.

בספטמבר 2009 חשפו רייך ושוקרון את הגן הארכאולוגי ירושלים. כיום חלקים ממנו פתוחים לציבור.

במאי 2012 דיווח שוקרון על איתור שבר של בולה שנמצאה במהלך סינון פסולת מאתר החפירות בעיר דוד, דרומית לחומות של העיר העתיקה של ירושלים, על הבולה הופיע שם העיר בית לחם. בולה זו היא למעשה המקור העתיק יותר לאזכור העיר מחוץ לתנ"ך.

במאי 2014, טען שוקרון כי גילה את מצודת דוד המוזכרת בתנ"ך, במהלך חפירת עתיקות עיר דוד במזרח ירושלים. עמיתו, רייך, חולק על המסקנה.

## קישורים חיצוניים

* אלי שוקרון, דף מידע באתר "עיר דוד - ירושלים הקדומה"
* 
* מחקרים של אלי שוקרון, באתר "היסטוריה על המפה"
* 

## הערות שוליים

קטגוריה:ארכאולוגים ישראלים
קטגוריה:חופרים בעיר דוד
קטגוריה:עובדי רשות העתיקות
קטגוריה:בוגרי האוניברסיטה העברית בירושלים
קטגוריה:ישראלים שנולדו במאה ה-20
מריאנה מאוסטריה

**מריאנה מאוסטריה** (בגרמנית: **Marianna von Österreich**; 24 בדצמבר 1634 – 16 במאי 1696), הייתה בתו של פרדיננד השלישי, קיסר האימפריה הרומית הקדושה ואשתו של פליפה הרביעי, מלך ספרד.

## ביוגרפיה
מריה אנה נולדה ב-24 בדצמבר 1634 בווינר נוישטאדט, לפרדיננד השלישי, קיסר האימפריה הרומית הקדושה ולמריה אנה מספרד, בתם של פליפה השלישי, מלך ספרד ומרגרטה מאוסטריה, מלכת ספרד.

בשנת 1646 התארסה מריאנה עם בלתסר קרלוס, נסיך אסטוריאס, בנו של פליפה הרביעי, מלך ספרד, אולם כעבור 3 חודשים מת בלתסר קרלוס. ב-7 באוקטובר 1649 התחתנה מריאנה עם פליפה הרביעי, מלך ספרד, שהיה אלמן מאשתו אליזבת, נסיכת צרפת, והזוג בילה את ליל הכלולות באל אסקוריאל. נישואי הזוג לא היו מוצלחים, הן בשל הפרש הגיל הגדול ביניהם, והן בשל בגידותיו הרבות של פליפה, ומשום כך בחרה מריאנה להתמקד בעיקר בלימודי דת. למריאנה נולדו 5 ילדים, אולם רק שניים מתוכם הגיעו לבגרותם.

בשנת 1665 מת בעלה פליפה הרביעי, מלך ספרד, ובנה קרלוס השני, מלך ספרד עלה במקומו לשלטון. מכיוון שקרלוס היה קטין, שלטה מריאנה כעוצרת במקומו, אולם גם בבגרותו המשיכה למשול, בשל מחלתו וחוסר תפקודו של קרלוס. בשנת 1677 נערכה הפיכה נגד מריאנה, שהובלה על ידי חואן מאוסטריה הצעיר - בנו הלא חוקי של פליפה הרביעי, מלך ספרד, ומסרה את השלטון לקרלוס.

בשנת 1679 התחתן קרלוס עם מארי לואיז ד'אורליאן, אולם לא היו להם ילדים. בשנת 1689 מתה מארי לואיז, וקרלוס התחתן שוב עם מריה אנה מנויבורג, אולם גם ממנה לא היו לו ילדים.

ב-16 במאי 1696 מתה מריאנה, כתוצאה מסרטן השד, והיא בת 61 שנים. בשנת 1700 מת בנה קרלוס השני, מלך ספרד, ובעקבות מותו פרצה מלחמת הירושה הספרדית.

## משפחתה
ב-7 באוקטובר 1649 התחתנה מריאנה עם פליפה הרביעי, מלך ספרד, ממנו היו לה 5 ילדים:
* מרגריטה תרסה מספרד (1651–1673), התחתנה עם לאופולד הראשון, קיסר האימפריה הרומית הקדושה
* מריה אמברוסיה מספרד (1655)
* פליפה פרוספרו, נסיך אסטוריאס (1657–1661)
* פרננדו תומאס (1658–1659)
* קרלוס השני, מלך ספרד (1661–1700)

## אילן יוחסין

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:בית הבסבורג
קטגוריה:מלכות רעיות מהמאה ה-17
קטגוריה:ילידות 1634
קטגוריה:נפטרות מסרטן השד
קטגוריה:נפטרים ב-1696
המכביה השבע-עשרה

**המכביה השבע-עשרה** נערכה בין התאריכים 11–21 ביולי 2005. במכביה זו השתתפו כ-7,700 ספורטאים מ-54 מדינות, מהם כ-2,000 ספורטאים מישראל, 900 מארצות הברית וכמעט 500 מאוסטרליה. טקס הפתיחה נערך באצטדיון רמת גן ב-11 ביולי 2005. גל פרידמן, האלוף האולימפי בגלישת רוח מישראל, הדליק את הלפיד בטקס הפתיחה. וטקס הסיום נערך ב-21 ביולי בבריכת הסולטאן בירושלים ואת הטקסים הנחו רודריגו גונזלס ובקי גריפין.

## המשתתפים
300px|ממוזער|שמאל|בטקס הפתיחה של המכביה השבע-עשרה
### לראשונה השתתפו ספורטאים מהמדינות הבאות
 
 

## המתחרים והזוכים
### ג'ודו
;נשים
:;עד 47 ק"ג
20px - סיוון מזרחי () 
20px -  טניה סימן טוב ()
:;עד 52 ק"ג
20px - מיכל פיינבלט () 
:;עד 63 ק"ג
20px - אליס שלזינגר () 
20px - דניאלה קרוקובר () 
;גברים
:;עד 60 ק"ג
20px - גל יקותיאל () 
:;עד 66 ק"ג
20px - צבי שפרן () 
20px -  עומר יצחקי ()
:;עד 73 ק"ג
20px - יואל רוזבוזוב () 
:;עד 100 ק"ג
20px - אריק זאבי () 

### טניס
;נשים
:;יחידות
20px - שרון פיכמן () 
20px - ניקול פטאק ()  
:;זוגות
20px - שרון פיכמן ו () 
;זוגות מעורבים
20px - שרון פיכמן ו () 

### טניס שולחן
;גברים
:;יחידים
20px - יניב שרון () 
20px - איסק אברמוב () 

### כדורגל
;גברים

:; משחק הגמר (20 ביולי)
::** 2** - 0 
:; משחק על מדליית הארד (20 ביולי)
::** 2** - 0 

### כדורסל
;נשים
20px -  
* בנבחרת ארצות הברית שיחקה שי דורון

### סיף
;נשים
:;דקר
20px - אנסטסיה פרדמן () 
:;דקר קבוצתי
20px -  (אנסטסיה פרדמן, אלינה פרדמן, אניה טולניב)
;גברים
:;יחידים חרב
20px - ואדים גוצט () 
20px - סרגיי שריקוב ()  
20px - ולדיסלב שמיס ()
:;קבוצתי חרב
20px - () 
20px - () 
20px - ()
:;יחידים רומח
20px - תומר אור () 
20px - דן קלנר () 
:;קבוצתי רומח
20px - ()  
20px - () 
20px - ()
:;יחידים דקר
20px - מרט ישראלי () 
20px - מייקל פלדשו ()  
20px - ויאצ'סלב זינגרמן ()
:;קבוצתי דקר
20px - () 
20px - ()  
20px - ()

### סקווש
;גברים
20px -  

### שחייה
#### שחייניות
מאיה פינקלר () הייתה השחיינית המצטיינת במכביה השבע-עשרה, לאחר שזכתה ב-7 מדליות מהן 5 זהב ו-2 כסף.

#### שחיינים

## טבלת מדליות

## ראו גם
* יהודים וספורט
* יהודים במשחקים האולימפיים

## קישורים חיצוניים

* 
* 

## הערות שוליים

17
קטגוריה:2005 בישראל: ספורט
קטגוריה:ישראל: תחרויות אתלטיקה
קטגוריה:תחרויות כדורגל בישראל
קטגוריה:תחרויות כדורסל בישראל
יעקב חי עבו

הרב **יעקב חי עבו** (1830–1899) היה איש ציבור וגואל קרקעות, קונסול צרפת בגליל, ממייסדי המושבות "מי מרום" (לימים יסוד המעלה) וגיא אוני (לימים ראש פינה).

## ביוגרפיה
[שמאל|ממוזער|250px|הרב יעקב חי עבו לצד אשתו אסתר מלכה ושומר הראש הטורקי, ה[קאוואס]]
נולד בצפת בשנת 1830 (ה'תק"ץ) לרב שמואל עבו שהיה קונסול צרפת בגליל, בן למשפחת עבו. בצעירותו התחנך בתלמוד תורה ובישיבות העיר, ובסיום לימודיו הוסמך לרבנות ונישא לאסתר מלכה בת הרב יצחק כהן מליברפול. לאחר נישואיו סייע לאביו בניהול ענייני הקונסוליה, מסחר וגאולת קרקעות.

הרבה לסייע בקידום ופיתוח היישוב העברי בגליל, ורוב הקרקעות שברשות היהודים בגליל העליון נרכשו על ידו ובסיועו. כך רכש שטח אדמה ממערב לנהר הירדן, עליו הוקמה בהמשך המושבה משמר הירדן, ובשנת 1872 (ה'תרל"ב) רכש שטח אדמה על גדות אגם החולה, והקים עליו את מושבת "מי מרום" (לימים יסוד המעלה) יחד עם שלמה ושאול מזרחי.

בשנת 1878 (ה'תרל"ח) נמנה עם מייסדי המושבה "גיא אוני" שלימים הפכה ל"ראש פינה", ועם פטירת אביו בשנת 1879 (ה'תרל"ט) מונה לשמש תחתיו כקונסול ממשלת צרפת בערי הגליל, צפת וטבריה. משרה זו סייעה לו לשמור על זכויות היהודים תושבי האזור.

בשנת 1882 (ה'תרמ"ב) סייע לרכוש את אדמות ראש פינה. כן רכש חצי משטח האדמה של כפר מירון וייסד בו יישוב חקלאי עברי עבור עולי כורדיסטן. במירון אף השלים והרחיב חלק מבניין מתחם הקבר של רבי שמעון בר יוחאי, בנה בו מצבה חדשה וחומה סביב המתחם. בהמשך הוסיף ליישוב אוכלוסיית בעלי מלאכה יהודים מצפון אפריקה.

הלך לעולמו בביתו שבצפת ב-5 בדצמבר 1899 (ג' בטבת ה'תר"ס) לאחר תאונה.

## קישורים חיצוניים
* 
* הרב יעקב חי עבו, באתר משפחת עבו
## הערות שוליים

קטגוריה:מייסדי מושבות בארץ ישראל
קטגוריה:צפת: רבנים
קטגוריה:צפת: אישים
קטגוריה:הגליל: אישים
יעקב חי
קטגוריה:קונסולים בארץ ישראל
קטגוריה:גואלי אדמות בארץ ישראל
קטגוריה:מייסדי ראש פינה
קטגוריה:אנשי היישוב הוותיק ילידי ארץ ישראל
קטגוריה:יסוד המעלה: אישים
קטגוריה:ארץ-ישראלים שנולדו ב-1830
קטגוריה:ארץ-ישראלים שנפטרו ב-1899
קטגוריה:אנשי היישוב הוותיק ילידי ארץ ישראל במאה ה-19
קטגוריה:יהודים הקבורים בבית הקברות בצפת
ברונה גלאגר

**ברונה גלאגר** (באנגלית: **Bronagh Gallagher**, מבוטא **גלאהר**; נולדה ב-26 באפריל 1972) היא זמרת ושחקנית צפון אירית.

בשנת 2020 היא דורגה במקום ה-33 ברשימת שחקני הקולנוע האירים הגדולים של האייריש טיימס.

## קרירה
גלאגר נולדה בדרי שבצפון אירלנד. בנעוריה עסקה בפעילות דרמטית ומוזיקלית במסגרת בית הספר ובתיאטרון חובבים מקומי בשם "להקת תיאטרון אוקגרוב. היא גם הייתה זמרת רקע של להקה מקומית בשם "The Listener".

## קריירה
הפריצה הגדולה של גלאגר הייתה ב-1991 כשכיכבה בתפקיד ברני בסרט "הקומיטמנטס". היא המשיכה לשחק בסרטים כגון "ספרות זולה" ו"מלחמת הכוכבים - פרק 1: אימת הפנטום". תפקידים נוספים שלה בקולנוע היו בסרטים "מכנסי הרעם", "You, Me & Marley", "לתפוס את ג'ק", "טריסטן ואיזולדה", "הזדמנות אחרונה לאהבה", "שרלוק הולמס" ו-"Grabbers".

על הבמה הופיעה גלאגר בסיבוב הופעות עם Théâtre de Complicité בהפקה של המחזה "The Street of Crocodiles", ובהפקה של התיאטרון המלכותי הלאומי של המחזה "סוס מלחמה" בתפקיד רוז נראקוט.

ב-2004 יצא לאור האלבום הראשון של גלאגר "Precious Soul" בלייבל Salty Dog Records בהפקת ג'ון ריינולדס. באלבום משתתף בריאן אינו בשירים "He Don't Love You" ו-"Hooks". גלאגר הלחינה את רוב שירי האלבום, תופפה ושרה כסולנית.

ב-2009 כיכבה גלאגר בסרט הקומדיה "Faintheart" בהפקת מייספייס / ורטיגו פילמס. ב-2012 שיחקה בסדרת הטלוויזיה הקומית "פראמפייס" של ערוץ BBC Three.

בטלוויזיה שיחקה גלאגר בתפקיד אמו של ניק בדרמה של ה-BBC "ניק ניקלבי". היא גילמה את טרישה מיהאן בסדרת הדרמה "The Field of Blood" ואת אדה מייסון בעונה השנייה של הסדרה "פוארו" בפרק "The Mystery of the Blue Train".

תמונה של גלאגר בדמות ברני מקלאפלין, כפי ששיחקה בסרט "הקומיטמנטס", מופיעה על בול דואר אירי שיצא ב-1996 לכבוד 100 שנה לקולנוע האירי. בתמונה מופיעים נוסף אליה גם שאר השחקנים שהופיעו בסרט "הקומיטמנטס" אנג'לין בול בדמות אימלדה קווירק, מריה דויל קנדי בדמות נטלי מרפי ורוברט ארקינס בדמות ג'ימי ראביט.

## פילמוגרפיה

## קישורים חיצוניים
* 

## הערות שוליים

קטגוריה:שחקניות קולנוע וטלוויזיה צפון איריות
קטגוריה:שחקניות תיאטרון צפון איריות
קטגוריה:זמרות איריות
קטגוריה:מתופפות
קטגוריה:ילידות 1972
מריה מנואלה, נסיכת פורטוגל

**מריה מנואלה, נסיכת פורטוגל** (בפורטוגזית: **Maria Manuela de Portugal**; 15 באוקטובר 1527 - 12 ביולי 1545) הייתה בתו של ז'ואאו השלישי, מלך פורטוגל ואשתו של פליפה השני, מלך ספרד.

## ביוגרפיה
מריה מנואלה נולדה ב-15 באוקטובר 1527 בקוימברה, לז'ואאו השלישי, מלך פורטוגל ולקתרינה מאוסטריה, מלכת פורטוגל, בתם של פליפה הראשון, מלך קסטיליה וחואנה הראשונה, מלכת קסטיליה.

ב-12 בנובמבר 1543 התחתנה מריה מנואלה בסלמנקה עם בן דודה פליפה, נסיך ספרד, בנו של קרל החמישי, קיסר האימפריה הרומית הקדושה. ב-8 ביולי 1545 ילדה מריה מנואלה את בנה קרלוס, נסיך אסטוריאס, אולם כעבור 4 ימים מתה כתוצאה משטף דם.

## אילן יוחסין

## קישורים חיצוניים

* 

קטגוריה:בית אביש
קטגוריה:נסיכות המאה ה-16
קטגוריה:מלכות רעיות מהמאה ה-16
קטגוריה:נשות אצולה פורטוגזיות
קטגוריה:ילידי 1527
קטגוריה:נפטרים ב-1545
טריגוני נהרות

**טריגוני נהרות** (שם מדעי: Potamotrygonidae) היא משפחת של דגי סחוס מסדרת הטחנאים. הם מצויים ברחבי נהרות וימים באמריקה המרכזית ואמריקה הדרומית, מהים הקריבי והאוקיינוס האטלנטי ודרומה עד לשפך הריו דה לה פלטה בארגנטינה, אך חיים בעיקר בנהרות האמזונאס והאורינוקו השופעים. הם דומים לטריגוניים אך עגולים יותר ובעלי כתמים כהים על גופם. לא כל הטריגונים החיים בנהרות שייכים למשפחה זו (למשל טריגון נהרות ענק).

אורכם של הטריגונים 25-200 ס"מ והגדול ביותר, המין פוטמוטריגון ברכיורה יכול להגיע לרוחב 1.5 מ' ולמשקל 220 ק"ג. רחב ממנו אך קטן מעט הוא הפרטריגון שמגיע לרוחב 1.6 מ' ולמשקל 100 ק"ג. הם בעלי מבנה גוף שטוח ושוחים, בעלי זנב קצר יחסית למשפחות אחרות מסדרת הטחנאים ובסוף בסיס הזנב מצוי קוץ בעל מעטפת מוקוס המכילה ארס . הטריגונים מוסווים בקרקעית המים על ידי הכתמים שעל גופם, וכן בעלי יכולת להתחפר מתחת לקרקע החולית. הם טורפים דגים קטנים, סרטנים ורכיכות שהם מוצאים במים.

למרות הסטיגמה כי מדובר בדג ארסי אשר יכול לסכן האדם, הרי שטריגוני נהרות משמשים שנים רבות כדגי נוי נוחים לגידול, פופולרים מאד וידידותיים. האמת היא, כי מעולם לא מת אדם כתוצאה מעקיצת טריגון נהרות ממשפחת ה-Potamotrygonidae זאת למרות שכן תועדו עקיצות בעיקר בקרב דייגים ונוודים באזורי המחיה של הטריגון באמריקה הדרומית. מקרי העקיצה שתועדו היו בחלקן הארי בשל דריכה על הדג או ניסיון לחלצו מקרס הדיג. כל העקיצות הן הגנתיות בלבד, ונובעות בשל תנועה רפלקסיבית של הזנב העולה כלפי מעלה כאשר מופעל לחץ (למשל דריכה) על גב הדג.

## סוגים
* *Heliotrygon*
*סוג ומין יחיד פרטריגון (*Paratrygon aiereba*) 
* *Plesiotrygon*
* *Potamotrygon* - בו טריגון מוטורו ופוטמוטריגון ברכיורה
* *Styracura*

## גלריה

קובץ:Potamotrygon castexi.jpg
קובץ:Potamotrygon shedd2.jpg
קובץ:2013. Крым 942.jpg
קובץ:Teplice, skleník Tropicana, ryba.jpg
קובץ:Plesiotrygon iwamae underside (Buffalo Zoo).jpg


## קישורים חיצוניים

## הערות שוליים

*
קטגוריה:בעלי חיים שתוארו ב-1877
קטגוריה:טקסונים שתוארו בידי סמואל גארמן
שלוחה (טופוגרפיה)

[200px|ממוזער|שמאל|ייצוג [טופוגרפיה|טופוגרפי של שלוחה]]
**שלוחה** היא צורת תבליט טופוגרפי, המוגדר על ידי ירידה לשלושה צדדים ועליה לצד הרביעי. במפה טופוגרפית שלוחה מיוצגת כרצף של קווים גליים.

## ראו גם
* פסגה
* כיפה (טופוגרפיה)
* אוכף (טופוגרפיה)
* קו רכס
* גיא
* קו גובה
* רכס הרים
* אגן ניקוז

קטגוריה:טופוגרפיה
קטגוריה:ניווט
אידרונאים

ממוזער|Glossolepis maculosus
**אידרונאים** או **כסופי-צד** (שם מדעי: Atheriniformes) היא סדרה של מקריני סנפיר הכוללים לפחות 354 מינים. רוב המינים חיים בים אך חלקם גם במים מתוקים וחלקם חיים בשני סוגי המים. הם חיים הן באזורים הטרופיים והן באזורים ממוזגים. חלקם מגיעים גם לחופי ישראל.

לדגים אלה גוף כסוף וחלקם צבעוניים יותר. אורכם מגיע ל-2-44 ס"מ. סנפירים כוללים בעיקר סנפירי שת וגחון מעוגלים בצורתם, שדרות גמישות וזנב קטן. אין להם סנפיר גבי זקוף.

רבים מדגים אלה חיים בלהקות מסתחררות המבלבלות טורפים אפשריים. הם גם טובים בהסוואה. רובם של דגים אלה מטילים ביצים במים, אך המין גרוניון קליפורני (Leuresthes tenuis) מטיל ומפרה את ביציו דווקא על חופי מפרץ קליפורניה ומגיע בשיא הגאות לתוך החופים. הדגיגים הבוקעים מחכים לגאות שתביא אותם לים.

## מיון
*סדרה **אידרונאים** (Atheriniformes)
**תת-סדרה Atherinopsoidei
***משפחה אזרינופסידיים (Atherinopsidae)
***משפחה Notocheiridae - בה מין יחיד Notocheirus hubbsi
***משפחה פסאודומוגילידיים (Pseudomugilidae)
**תת-סדרה Atherinoidei
***משפחה Isonidae
***משפחה Atherionidae
***משפחה אִדְרוֹנִיִּים (Atherinidae) 
***משפחה Dentatherinidae - בה מין יחיד Dentatherina merceri
***משפחה קשתיתיים (Melanotaeniidae)
***משפחה פלוסטתיים (Phallostethidae)

## קישורים חיצוניים

* 

*
קטגוריה:בעלי חיים שתוארו ב-1966
קטגוריה:טקסונים שתוארו בידי דון א. רוזן
מריה מאראגון, מלכת פורטוגל

**מריה מאראגון, מלכת פורטוגל** (ספרדית: **María de Aragón**; 29 ביוני 1482 - 7 במרץ 1517), הייתה בתם של המלכים הקתוליים ואשתו של מנואל הראשון, מלך פורטוגל.

## ביוגרפיה
מריה נולדה ב-29 ביוני 1482 בקורדובה, פרננדו השני, מלך אראגון ולאיזבלה הראשונה, מלכת קסטיליה. בצעירותה חשבו הוריה לחתנה עם ג'יימס הרביעי, מלך סקוטלנד, ומכיוון שאחותה קתרין מאראגון הייתה נשואה לארתור, נסיך ויילס, יוכלו שתי האחיות להביא שלום בין בעליהם, אולם ההצעה לא יצאה לבסוף אל הפועל. בשנת 1498 מתה אחותה איזבלה מאראגון, מלכת פורטוגל, וב-30 באוקטובר 1500 התחתנה מריה עם בעל אחותה - מנואל הראשון, מלך פורטוגל. למריה ומנואל נולדו 10 ילדים, וב-7 במרץ 1517 מתה מריה בליסבון.

## משפחתה
ב-30 באוקטובר 1500 התחתנה מריה עם מנואל הראשון, מלך פורטוגל, ממנו נולדו לה 10 ילדים:
* ז'ואאו השלישי, מלך פורטוגל (1502–1557)
* איזבלה, נסיכת פורטוגל (1503–1539)
* ביאטריש מפורטוגל, דוכסית סבויה (1504–1538)
* לואיש מפורטוגל, דוכס בז'ה (1506–1555)
* פרננדו מפורטוגל, דוכס גווארדה (1507–1534)
* הקרדינל-אינפנטה אפונסו מפורטוגל (1509–1540)
* אנריקה, מלך פורטוגל (1512–1580)
* מריה (1513)
* דוארטה מפורטוגל, דוכס גואימרייש הרביעי (1515–1540)
* אנטוניו (1516)

## אילן יוחסין

## קישורים חיצוניים

* 

קטגוריה:אצולה ספרדית
קטגוריה:נשים ספרדיות במאה ה-16
קטגוריה:ילידי 1482
קטגוריה:נפטרים ב-1517
טחניים

**טַחָניים** (שם מדעי: Myliobatidae) היא משפחה של דגי סחוס מסדרת הטחנאים שבקבוצת הבטאים, בתוכה המינים הגדולים ביותר של בטאים – הגדול שבהם הוא מנטה ענק (*Manta birostris*), שאורכו עד 7 מטר ומשקלו 1,350 ק"ג.

הטחניים הם דגים שטוחים שבניגוד לשאר הבטאים, "מעופפים" מעל פני הקרקעית. הם בעלי עור עבה ומכסה זימים גדול. הזנב קצר יחסית ואינו מכיל ארס והכנפיים עצומות. לחלק מהמינים ישנם "קרניים" סביב הפה העוזרים לכוון את מזונם לפיהם. הם יכולים לנדוד קילומטרים רבים באוקיינוס בחיפוש אחר מזון, חלקם בלהקות וחלק יכולים אפילו לקפץ מעל המים.

חלק מהמינים נעשו נדירים עקב דיג, פגיעה בבית הגידול או זיהום.

## מיון
*משפחה **טחניים** (Myliobatidae)
**תת-משפחה כנפתניים (Mobulinae) - לעיתים נחשבת למשפחה עצמאית
***סוג מנטה (*Manta*)
***סוג כנפתן (*Mobula*)
**תת-משפחה Myliobatinae
***סוג טחן (*Aetobatus*)
***סוג *Aetomylaeus* - בו טחן פר
***סוג מיליובטיס (*Myliobatis*)
**תת-משפחה Rhinopterinae - לעיתים נחשבת למשפחה עצמאית
***סוג אברתן (*Rhinoptera*)

## קישורים חיצוניים

* 

## הערות שוליים

*
קטגוריה:בעלי חיים שתוארו ב-1838
קטגוריה:טקסונים שתוארו בידי שארל לוסיאן בונפרטה
קטגוריה:טקסונים קיימים שהתפתחו בקרטיקון עליון
ארבע עיניים

**ארבע עיניים** (שם מדעי: Anablepidae) הם משפחה של דגים מסדרת הגמבוזאים. הם חיים במים מתוקים והן במים מליחים מדרום מקסיקו עד לדרום אמריקה הדרומית. דגים אלו בעלי עיניים גדולות ה"חצויות" לשניים ונראות כאילו לדג יש ארבע עיניים. בשיטה זו הדג יכול לכוון את העיניים למעלה ולצפות במה שקורה מחוץ למים. דגים אלה ניזונים בעיקר מחסרי חוליות מימיים ומחרקים שונים אך גם מדגים קטנים.

במשפחה זו 3 סוגים. המין *Anableps dowi* מהסוג ארבע עין הוא הדג הגדול ביותר בסדרת הגמבוזאים ויכול להגיע לאורך 34 ס"מ.

## מיון
*משפחה **ארבע עיניים** (Anablepidae)
**תת-משפחה Anablepinae
***סוג ארבע עין (*Anableps*) - בו 3 מינים
***סוג *Jenynsia* - בו 14 מינים
**תת-משפחה Oxyzygonectinae
***סוג ומין יחיד *Oxyzygonectes dovii*

## קישורים חיצוניים

*
קטגוריה:בעלי חיים שתוארו ב-1895
קטגוריה:טקסונים שתוארו בידי סמואל גארמן
סטייסי קלרדי

**הרמן סטייסי קלרדי השלישי** (באנגלית: **H. Stacy Clardy, III**; נולד ב-1960) הוא קצין בדימוס בדרגת לוטננט גנרל, שירת כמפקד כוח המשלוח השלישי של חיל הנחתים.

## ביוגרפיה
קלרדי נולד בפאוליס איילנד שבמחוז ג'ורג'טאון בקרוליינה הדרומית. אביו היה קצין בדרגת קפטן בצי ארצות הברית, והמשפחה נדדה בעקבות שירותו כולל שנתיים בהליפקס. ב-1983 סיים תואר ראשון בניהול מאוניברסיטת קרוליינה הדרומית והתגייס לחיל הנחתים.

שירת כמפקד מחלקה בגדוד השלישי של רגימנט הנחתים הרביעי ומפקד פלוגה בגדוד הסיור המשורין השני. שימש מדריך בבית הספר לקצינים ובבית הספר לחי"ר של חיל הנחתים, מדריך מטעם הנחתים באוניברסיטת טוליין. שימש קצין מבצעים של יחידת המשלוח ה-24 של חיל הנחתים שנטלה חלק בכוח קוסובו.

קלרדי פיקד על גדוד הסיור המשורין השלישי ברגימנט הנחתים החמישי. בפרוץ מבצע חופש לעיראק היה הגדוד בפיקודו כוח הנחתים שהוביל את הפלישה לכיוון בגדאד. במהלך המלחמה הוביל את המבצע המוצלח לשחרור חמישה חיילי צבא ארצות הברית ושני טייסי מסוק שנפלו בשבי. על שירותו עוטר בכוכב הארד עם אות V לאומץ לב בקרב. ביוני 2006 מונה למפקד רגימנט הנחתים השני, הרגימנט הוצב בעיראק בתקופת תגבור הכוחות וקלרדי שימש מפקד כוחות בעלות הברית בגזרה המערבית של מחוז אל-אנבר.

פיקד על בית הספר לכוחות המשלוח של הנחתים בבסיס קוונטיקו. בספטמבר 2009 קודם לדרגת בריגדיר גנרל ומונה למפקד פיקוד האימונים לכוחות המשימה האוויר-קרקע ומרכז האימונים ללוחמה. בהמשך שירותו שימש ראש מחלקת תוכניות, מדיניות ומבצעים ואגף המבצעים של חיל הנחתים. ביולי 2013 מונה למפקד דיוויזיית הנחתים השלישית. בתפקידו הבא שימש סגן ראש אגף ניהול הכוח במטות המשולבים. באוגוסט 2017 קודם לדרגת לוטננט גנרל ומונה לסגן הצבאי של תת-מזכיר ההגנה לענייני כוח אדם והערכות. במאי 2019 מונה למפקד כוח המשלוח השלישי של הנחתים.

קלרדי בעל תואר שני בניהול מאוניברסיטת טרוי, בעל תואר שני בלימודי ביטחון לאומי ואסטרטגיה ממכללת המלחמה של הצי. הוא נשוי לאליסון ששירתה אף היא בחיל הנחתים ואב לשלוש בנות.

## קישורים חיצוניים

* ביוגרפיה באתר מחלקת ההגנה
* Georgetown native Stacy Clardy assumes command of Marines in Japa, www.southstrandnews.com, 25 ביוני 2019

## הערות שוליים

קטגוריה:בוגרי אוניברסיטת קרוליינה הדרומית
קטגוריה:בוגרי אוניברסיטת טרוי
קטגוריה:גנרלים בחיל הנחתים של ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי כוכב הארד
קטגוריה:מפקדי דיוויזיית הנחתים השלישית
קטגוריה:אמריקאים שנולדו ב-1960
קרלוס, נסיך אסטוריאס

**קרלוס, נסיך אסטוריאס** (ספרדית: **Carlos de Austria, príncipe de Asturias**; 8 ביולי 1545 - 24 ביולי 1568), היה בנו של פליפה השני, מלך ספרד ונסיך אסטוריאס. קרלוס נכלא על ידי אביו לאחר שמרד בו, ומת בכלא כעבור זמן קצר.

## ביוגרפיה
קרלוס נולד ב-8 ביולי 1545 בוואיאדוליד, לפליפה, נסיך ספרד ולמריה מנואלה, נסיכת פורטוגל, בתם של ז'ואאו השלישי, מלך פורטוגל וקתרינה מאוסטריה, מלכת פורטוגל. כעבור 4 ימים מתה אמו, כתוצאה משטף דם, שהתרחש כתוצאה מהלידה. קרלוס היה בעל עיוותים במראהו, וסבל מאי יציבות נפשית.

בצעירותו היה מועמד קרלוס להתחתן עם אליזבת דה ולואה, נסיכת צרפת, אולם לבסוף בשל סיבות פוליטיות אביו התחתן עמה. לאחר מכן הציעו לקרלוס את מרגריט דה ולואה, נסיכת צרפת, מרי, מלכת הסקוטים ואנה, ארכידוכסית אוסטריה, ולבסוף הוחלט בשנת 1564 שיתחתן עם אנה, ארכידוכסית אוסטריה.

בשנת 1562 נפל קרלוס במדרגות וסבל מפגיעת ראש חמורה, אולם חייו ניצלו על ידי טרפנטציה שנעשה על ידי אנדריאס וסאליוס. לאחר החלמתו מהנפילה, הפך קרלוס לפרוע ובלתי צפוי בהתנהגותו. קרלוס שנא את הדוכס מאלבה שמונה למפקד הצבא הספרדי בארצות השפלה, תפקיד שהובטח קודם לכן לקרלוס. קרלוס יצר קשר עם למורל, רוזן אחמונט, שהיה ממנהיגי המרד נגד הספרדים, ובסתיו 1567 תכנן לברוח להולנד. אולם, חואן מאוסטריה שקרלוס שיתפו בתוכניותיו, גילה את התוכנית לפליפה השני, מלך ספרד, וב-17 בינואר 1568 עצר פליפה השני את קרלוס ושם אותו בכלא. ב-24 ביולי 1568 מת קרלוס בכלא, והועלו טענות שהורעל על ידי אביו, אך כיום סוברים החוקרים שהוא מת באופן טבעי.

## אילן יוחסין

## קישורים חיצוניים

* 
* 

קטגוריה:בית הבסבורג
קטגוריה:אבירי מסדר גיזת הזהב
קטגוריה:ילידי 1545
קטגוריה:נפטרים ב-1568
Take a Chance on Me

**Take a Chance on Me** (תרגום חופשי: המר עליי) הוא שירה של אבבא שהוקלט באוגוסט 1977 ויצא בדצמבר אותה שנה, עם "I'm a Marionette" בתור הבי-סייד של הסינגל. אפשר למצוא אותו באלבומם "ABBA: The Album". עד היום, "Take a Chance on Me" נשאר אחד מהשירים האהובים ביותר של אבבא.

## השיר
"Take a Chance on Me" נכתב על ידי בני אנדרסון וביורן אולבאוס. ביצעו אותו אנני-פריד לינגסטד ואנייטה פלטסקוג, עם קולות רקע של כל חברי הלהקה. הוא שוחרר מאוחר יותר ב-1977, ישר אחרי ההצלחה העולמית של "Dancing Queen".

הסגנון המוזיקלי של השיר, והקליפ שליווה אותו היה קצבי, תוך שימוש באפקטים של צילום על ושימוש במסך מחולק לארבע. הליווי הקולי בשיר הוא מוטיב אוסטינטו, מוטיב ריתמי או מלודי לאורך זמן.

## מיקומי שיא
השיר זכה להימנות עם הלהיטים המוצלחים ביותר של הלהקה, השיר השביעי שלה שזכה במקום ראשון במצעד הסינגלים הבריטי.

## גרסאות נוספות לשיר
להקת אירייז'ר הקליטה ב-1992 גרסת כיסוי שלה לשיר ולווידאו, תוך חיקוי צורת העמדת השיר והתלבושות. גרסה זו זכתה להגיע למקומות גבוהים במצעדים.

אומנים נוספים אחרים הקליטו גרסאות לשיר.

השיר מושמע גם במחזמר מאמה מיה! ובסרט המבוסס עליו.

## קישורים חיצוניים

## הערות שוליים

קטגוריה:שירי אבבא
קטגוריה:שירים ממאמה מיה!
קטגוריה:שירים באנגלית
קטגוריה:סינגלים שהגיעו למקום הראשון בבלגיה
קטגוריה:סינגלים שהגיעו למקום הראשון במצעד אירופה הוט 100
קטגוריה:סינגלים שהגיעו למקום הראשון במצעד הסינגלים האירי
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים בהוצאת אטלנטיק רקורדס
קטגוריה:סינגלים בהוצאת אפיק רקורדס
קטגוריה:סינגלים בהוצאת פולאר מיוזיק
Parted

**גנו פרטד** (באנגלית: **GNU Parted**, קיצור של המילים: **Partition Editor**) הוא כלי ליצירה, עריכה ומחיקה של מחיצות במערכות ההפעלה לינוקס וגנו הארד (GNU Hurd).

ניתן להשתמש בכלי דרך ממשק הפקודה בלבד, אך עם זאת קיימת גם גרסה גרפית נפרדת הנקראת GParted (שם מלא: Gui Parted)

הכלי מבוסס קוד פתוח, נכתב בשפת C ופותח על ידי אנדרו קלאוזן (Andrew Clausen) ולנרט בוינטנאק (Lennert Buytenhek).

## שימוש
באמצעות מספר פקודות ניתן ליצור, למחוק, לשנות גודל, ולהעתיק מחיצות במערכות קבצים שונות: ext2, swap, FAT, FAT32, HFS, jfs, ntfs, ufs, xfs.

כלי זה שימושי בארגון מחיצות בדיסק הקשיח, יצירת שטח עבור מערכות הפעלה חדשות והעתקת נתונים אל דיסקים קשיחים.

השימוש הסטנדרטי בכלי parted, הוא כדלקמן:

```text
$ sudo parted
GNU Parted 2.3
Using /dev/sda
Welcome to GNU Parted! Type 'help' to view a list of commands.
```


ניתן לשלב ערכים נוספים:
* version: יציג הגרסה של הכלי.
* print: יציג את טבלת המחיצות.
* check partition: בודק את סוג המחיצה.
* man parted: יציג את ספר הוראות של פקודה זו.
* quit: יציאה מהכלי.

## ראו גם
* מחיצה
* GParted
* Master Boot Record

## קישורים חיצוניים

* 
* מדריך השימוש בפקודה (באנגלית)
* רשימת פקודות יוניקס (באנגלית)

קטגוריה:תוכנות מערכת
קטגוריה:תוכנה חופשית
אווז הודי

**אווז הודי** או **אווז מפוספס ראש** (שם מדעי: *Anser indicus*) הוא מין של אווז ממשפחת הברווזיים המצוי באזור מרכז אסיה ובדרום אסיה, כולל בהודו.

אורכו של האווז 71–76 ס"מ ומשקלו 1.87-3.2 ק"ג. הוא בעל ראש לבן עם מקור צהוב ועיניים שחורות. על העורף כמה פסים שחורים והצוואר אפור מקדימה ושחור מאחורה. הגוף אפור עם בטן לבנה והרגליים כתומות ובעלי קרומי שחייה.

האווזים נודדים בלהקות לאורך קילומטרים רבים בחיפוש מזון. הם מקייצים באגמים גבוהים ליד אזורי עשב נמוך שופע. אזורים אלה כוללים את דרום טיבט, מונגוליה, קזחסטן ורוסיה. בחורף הקר הם נודדים מעל הרי ההימלאיה לעבר דרום אסיה. הם נחשבים לעופות המעופפים בגובה הרב ביותר בעולם - מעל הר מקאלו שבגובה 8,481 מ' וייתכן שגם מעל הר האוורסט שבגובה 8,848 מטרים והוא ההר הגבוה ביותר בעולם, אך התצפית לא אושרה. הם יכולים להמריא לגובה 6,400 מטרים בתעופה והם עפים כך בעיקר בלילות. לא ידוע מדוע מגיעים האווזים לגובה זה.

בחורף הם נודדים להודו מאסאם ועד טאמיל נאדו. הם רועים בשדות מעובדים ובכר דשא. חלק מהאווזים נשארים בטיבט כל השנה. הם מתרבים באזור רמת טיבט.

האווזים צמחוניים וניזונים מחיטה, עשב ומגידולי קרקע וגם ממעט חרקים. הם נטרפים על ידי שועלים, עיטים, עיטמים והצעירים גם על ידי עורבים, שחפים ועוד.

## גלריה

קובץ:Bar-headed Geese (Anser indicus) at Bharatpur I IMG 5666.jpg
קובץ:Streifengans.jpg
קובץ:Bar-headed Goose - St James's Park, London - Nov 2006.jpg
קובץ:Bar-headed Geese in Magadi lake by Samad Kottur.jpg
קובץ:Bar headed Goose.jpg
קובץ:Bar-headed goose Prasanna Mamidala.jpg
קובץ:Bar-headed Goose in Koonthalulam, India, by Dr. Tejinder Singh Rawal.jpg
Anser indicus MHNT.ZOO.2010.11.15.3.jpg |Museum specimen


## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1790
קטגוריה:טקסונים שתוארו בידי ג'ון לאת'אם
קטגוריה:אווזים
קטגוריה:הודו: עופות
קטגוריה:מונגוליה: עופות
קטגוריה:קזחסטן: עופות
נאוויתיים

[230px|ממוזער|דג [דגלון אמריקאי.]]
**נאוויתיים** (שם מדעי: Cyprinodontidae) היא משפחה של דגים מסדרת הגמבוזאים החיים במים מתוקים וגם במים מליחים ומים מלוחים באמריקה והסוג נאווית (*Aphanius*) חי גם בעולם הישן. רבים מהם יכולים לשרוד באזורים קיצוניים של חום, יובש ומליחות רבה.

דגים אלה קטנים יחסית - 3–23 סנטימטרים והם בעלי קשקשים צבעוניים בולטים, סנפירים בצורת מפרש וראשים קטנים עם לסתות מעט ארוכות. הם מסתגלים הן למי נהרות והן למי הים. רבים מהם משריצים ולדות חיים.
משפחת הנאוויתיים נחלקת לשני סוגים: דגים קבועים ודגים עונתיים, דגים קבועים, בדומה לכלל הדגים בעלי תוחלת חיים של מספר שנים ומתגוררים במקווי מים קבועים, השרצים שלהם נולדים ומתחילים לשחות ישר, הדגים העונתיים לעומתם בעלי תוחלת קצרה של מספר חודשים, הם מתגוררים במקווי מים זמניים כגון שלוליות חורף,
תהליך הרבייה שלהם הוא ייחודי במינו: הביצים שהנקבה מטילה נשארים במקווה המים לאחר שהוא מתייבש ומחכים עד שיתמלא מחדש בעונת הגשמים הבאה, ביצים אלו יכולים לשרוד אף 8 חודשים ללא מים.

רבים מדגי משפחה זו נמכרים כדגי נוי בשל צבעם המגוון וחוזקם, עקב מחייה בתנאים קשים.

## סוגים
* נאווית (*Aphanius)* - בה המינים נאווית המלחות, נאווית הפסים ונאווית כחולה.
* סוג ומין יחיד *Cualac tessellatus*
* Cubanichthys
* צִיפְּרִינוֹדוֹן (*Cyprinodon*)
* *Floridichthys*
* סוג ומין יחיד *Garmanella pulchra*
* סוג ומין יחיד *Jordanella floridae*
* סוג ומין יחיד *Megupsilon aporus* - נכחד
* *Orestias*
* סוג ומין יחיד *Yssolebias martae*

## קישורים חיצוניים

קטגוריה:בעלי חיים שתוארו ב-1865
קטגוריה:טקסונים שתוארו בידי תאודור גיל

קטגוריה:נאוויתיים
אצטדיוני כדורגל ברוסיה

להלן רשימה של אצטדיוני כדורגל ברוסיה, מסודרים לפי מספר מושבים יורד.

כל בנייה, שיפוץ וניצול של אצטדיונים ותשתיות כדורגל אחרות ברוסיה, או מתן אישור ורישוי ניהול תחרויות באצטדיונים נתון לפיקוח ועדה מיוחדת של ההתאחדות לכדורגל ברוסיה אשר מאמצת תקנות בנושאי תשתית של אצטדיונים ונקיטת באמצעי בטיחות נאותים במתקני כדורגל.

לכל האצטדיונים במדינה מוענקים קטגוריה מסוימת: 1, 2, 3 וקטגוריית עלית. כל המועדונים המקצועניים מחויבים לערוך את "משחקי הבית" שלהם במקום הקבע שלהם ובאצטדיון הבייתי, כפי שהוא רשום במסמכי מדינה, בהתאם לתקנות ההתאחדות לכדורגל. משחק כדורגל נערך רק באצטדיון אשר אושר למועדון לארח בו בטורניר רשמי ולכל אצטדיון ישנה תעודת רישוי מטעם ההתאחדות.

12 אצטדיונים ברוסיה אירחו את מונדיאל 2018.
## אצטדיונים פעילים

## אצטדיוני כדורגל בבנייה

## אצטדיוני כדורגל בשיפוצים

## אצטדיוני כדורגל שנהרסו

## ראו גם
* :קטגוריה:אצטדיוני כדורגל ברוסיה
* כדורגל ברוסיה
## הערות שוליים

*
קטגוריה:רשימות בנושא ספורט
סוכני הביון הלוחמים

**סוכני הביון הלוחמים** (באנגלית: **The Fighting Agents**), הוא ספר מאת הסופר האמריקני וא"ב גריפין ( שם העט של **ויליאם אדמונד באטרוורת**'). הספר יצא לאור בעברית בשנת 2001. עלילת הספר עוסקת במבצעי המודיעין האמריקני במלחמת העולם השנייה, על רקע המערכה באסיה ובאוקיינוס השקט. הספר מבוסס על אירועים אמיתיים, אם כי חלק מן הדמויות והאירועים דמיוניים,

## עלילת הספר
עלילת הספר מתרחשת בשנת 1943 ועוסקת במנהל המשרד לשירותים אסטרטגיים, ויליאם דונובן, ובשניים מבכירי אנשיו, ריצ'רד קאנידי וג'יימס ויטאקר. כאשר נודע לדונובן, אשר שירת כמפקד בחטיבת החי"ר ה-69 במלחמת העולם הראשונה ועוטר במדליית הכבוד, כי באי מינדנאו שבפיליפינים פועל כוח הגרילה כנגד הצבא בפיקוד ונדל פרטיג, בעברו לוטננט קולונל בחיל ההנדסה של צבא היבשה שהעלה את עצמו לדרגת בריגדיר גנרל, הוא מבין שעליו לשלוח צוות סוכנים שייצור מגע עם פרטיג וייתן בידיו אספק ואמצעי לחימה. המשימה מוטלת על מטיל על סרן ויטאקר, טייס קרב מצטיין בזרוע האוויר של צבא היבשה אשר לחם כאיש גרילה כנגד הצבא היפני בפיליפינים ובהמשך פעל באירופה כאיש מבצעים של המשרד לשירותים אסטרטגיים. במקביל נדרש רב-סרן ריצ'רד קאנידי, טייס קרב בצי ארצות הברית ששירת כמפקד טייסת בנמרים המעופפים והפך לאיש מבצעים בכיר במשרד לשירותים אסטרטגיים לחלץ את אריק פולמאר, איש מבצעים של המשרד וקצין חיל רגלים בצבא ארצות הברית שפעל בבודפשט במשימה לחילוץ מדען גרעין גרמני ונלכד בידי הגסטאפו. אם לא יצליח בכך ייאלץ להרגם.

## קישורים חיצוניים
* 
* דף הספר, באתר הוצאת מטר

## הערות שוליים

קטגוריה:ספרות מלחמת העולם השנייה
קטגוריה:ספרי 1987
קטגוריה:ספרי ריגול
קטגוריה:ספרים אמריקאיים
קתרינה מאוסטריה, מלכת פורטוגל

**קתרינה מאוסטריה, מלכת פורטוגל** (בספרדית: **Catalina de Austria**; 14 בינואר 1507 - 12 בפברואר 1578), הייתה אשתו של ז'ואאו השלישי, מלך פורטוגל.

## ביוגרפיה
קתרינה נולדה ב-14 בינואר 1507, בטורקוומאדה, לפליפה הראשון, מלך קסטיליה ולחואנה הראשונה, מלכת קסטיליה, בתם של פרננדו השני, מלך אראגון ואיזבלה הראשונה, מלכת קסטיליה. בשנת 1517 כלא אחיה קרלוס הראשון, מלך ספרד את אמה חואנה הראשונה, מלכת קסטיליה במנזר בטורדסיאס, וקתרינה הוחזקה עמה שם עד שהגיע זמנה להתחתן.

ב-10 בפברואר 1525 התחתנה קתרינה עם ז'ואאו השלישי, מלך פורטוגל, ממנו נולדו לה 9 ילדים. בשנת 1557 מת בעלה ז'ואאו השלישי, ונכדה סבשטיאו, מלך פורטוגל עלה לשלטון במקומו. מכיוון שסבשטיאו היה קטין, שלטה קתרינה כעוצרת בשמו, ובשנת 1562 מינתה את גיסה אנריקה, נסיך פורטוגל לתפקיד העוצר. קתרינה אהבה מאוד כלי חרסינה, והחזיקה ברשותה אוסף גדול מאוד של חרסינה מסין.

ב-12 בפברואר 1578 מתה קתרינה בליסבון, וכעבור 6 חודשים נהרג נכדה סבשטיאו, מלך פורטוגל בקרב אל-קסר אל-כביר.

## משפחתה
ב-10 בפברואר 1525 התחתנה קתרינה עם ז'ואאו השלישי, מלך פורטוגל, ממנו נולדו לה 9 ילדים:
* אפונסו, נסיך פורטוגל (1526)
* מריה מנואלה, נסיכת פורטוגל (1527–1545), התחתנה עם פליפה השני, מלך ספרד
* איזבל, נסיכת פורטוגל (1529)
* ביאטריש, נסיכת פורטוגל (1530)
* מנואל, נסיך פורטוגל (1531–1537)
* פיליפה, נסיך פורטוגל (1533–1539)
* דיניש, נסיך פורטוגל (1535–1537)
* ז'ואאו מנואל, נסיך פורטוגל (1537–1554)
* אנטוניו, נסיך פורטוגל (1539–1540)

## אילן יוחסין

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:בית הבסבורג
קטגוריה:ילידות 1507
קטגוריה:נפטרים ב-1578
חכאיים

**חכאיים** (שם מדעי: Lophiidae) היא משפחת דגי מצולות  מסדרת החכאים שבמחלקת מקריני סנפיר. דגים אלה מצויים בכל האוקיינוסים, ומצויים עד עומק 1,000 מ'.

אורכם של החכאיים מגיע עד 2-3 מ' והם בעלי ראש ענקי עם לסתות נפערות גדולות מאוד ובתוכם שיניים חדות. הם בעלי סנפיר גב שקצהו העליון הפך ל"חכה" עם אור המופק בקצה והחכה משתלשלת ממש קרוב לפיהם. החכאי מחכה במארב לטרף שיבדוק את האור ואז בולע אותו במהירות עצומה. הראש מגובשש עם דוקרנים קטנים אך הסנפירים קטנים והתנועה של החכאי איטית מאוד.

כמה מהחכאים נחשבים לדגים מסחריים למאכל, בייחוד בצפון אירופה וביפן.

## סוגים
*Lophiodes
*סוג ומין יחיד חַכַּאי מְדֻבְלָל (Lophiomus setigerus)
*Lophius - בו המין חכאי גמלוני
*Sladenia

## סוגים נכחדים
*Eosladenia caucasica 
*Sharfia mirabilis

## קישורים חיצוניים

* 
*  

קטגוריה:חכאים
קטגוריה:בעלי חיים שתוארו ב-1810
קטגוריה:טקסונים שתוארו בידי קונסטנטין סמואל רפינסק
צסק"א מוסקבה (כדורגל חופים)

**[[מועדון כדורגל|מועדון הכדורגל]] [[כדורגל חופים|חופים]] צסק"א [[מוסקבה]]** (ברוסית: **Пляжный Футбольный клуб ЦСКА Москва**) הוא מועדון כדורגל חופים רוסי שהוקם בשנת 2010 ומתמודד באליפות רוסיה בכדורגל חופים.

בעונת 2017 סיימה במקום השלישי בליגה.

## קישורים חיצוניים

* 

קטגוריה:קבוצות כדורגל חופים רוסיות
קטגוריה:צסק"א מוסקבה
קטגוריה:מוסקבה: מועדוני כדורגל
אליפות רוסיה בכדורגל חופים

ממוזער|סמל הליגה הישן
**אליפות רוסיה בכדורגל חופים** (ברוסית: **Чемпионат России по пляжному футболу**) היא האליפות הלאומית והליגה הבכירה במדינה בתחום כדורגל חופים.

## מבנה
האליפות נערכת מדי שנה מאז 2005, במשך שלושה חודשים לכל היותר, בדרך כלל בחודשי הקיץ ממאי ועד אוגוסט. באליפות נוטלות חלק 10 קבוצות כדורגל חופים, המתמודדות ביניהן במסגרת ליגה. בעבר 16 קבוצות נטלו חלק והיו משחקות בשיטת טורניר פלייאוף שבמסגרתו הקבוצות חולקו לארבעה בתים בני ארבע קבוצות כל אחד. שתי הקבוצות הטובות ביותר מכל בית היו מעפילות לשלב רבע הגמר.

נותנת החסות העיקרית היא חברת ההימורים בספורט Fonbet.

## הקבוצות בעונת 2024
* קרסנודאר YuMR
* צסק"א מוסקבה
* לוקומוטיב מוסקבה
* סטרוגינו מוסקבה
* ספרטק מוסקבה
* קריסטל סנקט פטרבורג
* סרטוב
* ספוטניק סמרה
* לקס סנקט פטרבורג
* קריליה סובייטוב סמרה
## אלופות הליגה

## סטטיסטיקה

## קישורים חיצוניים
* 

## הערות שוליים

*
קטגוריה:תחרויות כדורגל חופים
מריה אנה מנויבורג

**מריה אנה מנויבורג** (בגרמנית: **Maria Anna von Pfalz-Neuburg**; 28 באוקטובר 1667 - 16 ביולי 1740) הייתה בתו של פיליפ וילהלם, הנסיך הבוחר מפפאלץ ואשתו השנייה של קרלוס השני, מלך ספרד.

## ביוגרפיה
מריה אנה נולדה בדיסלדורף ב-28 באוקטובר 1667, לפיליפ וילהלם, הנסיך הבוחר מפפאלץ ולאליזבת אמליה, רוזנת הסן-דרמשטדט, בתם של גאורג השני, רוזן הסן-דרמשטדט וסופיה אלאונורה מסקסוניה. מריה אנה בילתה בימי ילדותה בטירת נויבורג, שם גודלה על ידי פראו פון קלאו, יחד עם אחיותה מריה סופיה מנויבורג ודורותיאה סופיה מנויבורג.

מריה אנה הייתה יפה מאוד, וב-16 בפברואר 1689 נבחרה להיות אשתו השנייה של קרלוס השני, מלך ספרד, משום שקיוו שתוכל ללדת לו הרבה ילדים (להוריה היו 17 ילדים). ב-28 באוגוסט אותה שנה התקיים טקס הנישואים באמצעות שליח באינגולשטאדט, בהשתתפות אחותה אלאונורה מגדלנה ובעלה לאופולד הראשון, קיסר האימפריה הרומית הקדושה. באביב 1690 הגיעה מריה אנה לספרד, וב-14 במאי אותה שנה נערך טקס הנישואים הרשמי. אולם, גם מהנישואים הללו לא נולדו לקרלוס ילדים, כנראה בגלל המגבלות הפיזיות והנפשיות שהיו לו.

מריה אנה הייתה מעורבת בתככי חצר המלוכה הספרדית, ורצתה להביא לבחירתו של אחיינה קרל, ארכידוכס אוסטריה ליורש העצר. בעקבות כך הסתכסכה מריה אנה עם חמותה מריאנה מאוסטריה, שרצתה להביא לבחירתו של נינה יוזף פרדיננד מבוואריה ליורש העצר. מריה אנה הייתה שנואה בחצר המלוכה הספרדית, בשל דרכה לגנוב כסף וחפצי אמנות יקרים ולשלוח אותם למשפחתה בגרמניה.

ב-1 בנובמבר 1700 מת בעלה קרלוס השני, מלך ספרד, אולם אף על פי שציווה בצוואתו לנהוג בה בכבוד, הורה לה יורשו פליפה החמישי, מלך ספרד לעזוב את מדריד, והיא נאלצה להתגורר במבצר אלקסר בטולדו. בשנת 1706 כבש אחיינה קרל, ארכידוכס אוסטריה את טולדו, והתקבל בברכה על ידי מריה אנה, ובעקבות כך גורשה מריה אנה מאוחר יותר על ידי פליפה החמישי, ועברה להתגורר בבאיון שבצרפת. בשנת 1739 הורשתה מריה אנה לחזור לספרד, וב-16 ביולי 1740 היא מתה בגוודלחרה.

## אילן יוחסין

## קישורים חיצוניים

* 

קטגוריה:אצולה גרמנית
קטגוריה:בית ויטלסבאך
קטגוריה:ילידי 1667
קטגוריה:נפטרות ב-1740